## Ivace+i convoca ajudes per un import de 17,5 milions d’euros per a finançar projectes d’investigació entre els centres tecnològics i les empreses de la Comunitat Valenciana

*** La consellera d’Innovació assenyala que la Generalitat dona suport a “projectes que oferisquen solucions al major nombre d’empreses d’un sector, subsector i àrees estratègiques per a la reindustrialització de la Comunitat”
* Ivace+i finança el 100 % dels costos dels projectes**

L’Institut Valencià de Competitivitat i Innovació (Ivace+i), dependent de la Conselleria d’Innovació, Indústria, Comerç i Turisme que dirigix Marián Cano ha convocat amb un pressupost de 17,5 milions d’euros les ajudes per a finançar els projectes d’investigació desenrotllats pels centres tecnològics en col·laboració amb empreses de la Comunitat Valenciana.

Estes ajudes, finançades en un 60 % amb fons europeus (FEDER 21-27), s’emmarquen en l’Estratègia d’especialització intel·ligent de la Comunitat Valenciana S3-CV i tenen com a objectiu generar coneixement i tecnologia d’alt valor afegit i facilitar la transferència de resultats a les empreses.

“No es tracta de donar suport a les necessitats d’una empresa en particular -ha assenyalat Marián Cano- sinó que el que pretenem és donar suport al desenrotllament de projectes que oferisquen solucions al major nombre d’empreses d’un sector o subsector industrial i en àrees que siguen estratègiques per a la reindustrialització de la Comunitat Valenciana”.

En este sentit, la màxima responsable d’innovació ha destacat que “des d’Ivace+i la prioritat és donar impuls als projectes disruptius, de tecnologia avançada i alt coneixement científic que ajuden les empreses a guanyar en competitivitat i a crear ocupació estable i de qualitat”.

Marián Cano també s’ha referit al “valor diferencial” dels instituts tecnològics i el seu “necessari i paper clau com a dinamitzadors de l’I+D+i”.

Així, ha manifestat la voluntat de l’Institut Valencià de Competitivitat i Innovació d’intensificar la col·laboració entre centres tecnològics “per a donar a les empreses un suport i un servici més transversal i integral”.

A través d’esta convocatòria Ivace+i dona suport cada any al voltant d’un centenar de projectes d’I+D desenrotllats pels centres tecnològics en els quals col·laboren més de 300 empreses.

Ivace+i finança fins al 100 % del gasto de personal propi de caràcter tècnic i científic, els gastos en servicis externs i altres gastos: materials necessaris per a la investigació, materials per a la difusió dels resultats, etc., així com els gastos generals de funcionament associats a la investigació realitzada.

L’ajuda màxima per als projectes en els quals participe un únic centre tecnològic ascendix fins als 200.000 euros per projecte i no superarà els 180.000 euros per centre participant en el cas de projectes d’I+D en col·laboració entre centres.

El termini de presentació de sol·licituds s’estén del 4 de març al 16 d’abril.

Fecha: 03/03/2025